Απόφαση της Επιτροπής

της 17ης Οκτωβρίου 2001

σχετικά με τους υγειονομικούς όρους των ζώων και κτηνιατρικής πιστοποίησης για τις εισαγωγές νωπού κρέατος από την Νέα Καληδονία

[κοινοποιηθείσα υπό τον αριθμό Ε(2001) 3098]

(Κείμενο που παρουσιάζει ενδιαφέρον για τον ΕΟΧ)

(2001/745/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεων τρίτων χωρών(1), όπως τροποποιήθηκε τελευταία από την οδηγία 97/79/ΕΚ(2), και ιδίως τα άρθρα 16 παράγραφος 1 και 22 παράγραφος 2,

Εκτιμώντας τα ακόλουθα:

(1) Κατόπιν διενέργειας κοινοτικής κτηνιατρικής επιθεώρησης, φαίνεται ότι η κατάσταση της υγείας των ζώων στην Νέα Καληδονία είναι συγκρίσιμη με εκείνη των κοινοτικών χωρών, ιδίως σε ό,τι αφορά τις νόσους που μπορούν να μεταδοθούν μέσω του κρέατος.

(2) Επιπλέον, οι αρμόδιες κτηνιατρικές αρχές της Νέας Καληδονίας επιβεβαίωσαν ότι οι νήσοι ήταν, επί δώδεκα τουλάχιστον μήνες, απαλλαγμένοι της νόσου του αφθώδους πυρετού και της πανώλους των βοοειδών και ότι δεν διενεργήθηκαν εμβολιασμοί για τις παραπάνω νόσους κατά τους τελευταίους δώδεκα μήνες τουλάχιστον.

(3) Οι αρμόδιες αρχές της Νέας Καληδονίας ανέλαβαν τη δέσμευση να ανακοινώνουν στην Επιτροπή και στα κράτη μέλη εντός 24 ωρών, με φαξ, τηλετύπημα ή τηλεγράφημα, την εμφάνιση οποιασδήποτε από τις προαναφερόμενες νόσους ή οποιαδήποτε μεταβολή στην πολιτική εμβολιασμού κατά των νόσων αυτών.

(4) Πρέπει επίσης να θεσπιστούν και άλλοι υγειονομικοί όροι για το κρέας που δεν προορίζεται για ανθρώπινη κατανάλωση σύμφωνα με τις διατάξεις της οδηγίας 92/118/ΕΟΚ του Συμβουλίου(3) και της απόφασης 89/18/ΕΟΚ της Επιτροπής(4).

(5) Συνεπώς, πρέπει να επιτραπούν οι εισαγωγές νωπού κρέατος βοοειδών από την χώρα αυτή.

(6) Η οδηγία 96/93/ΕΚ του Συμβουλίου(5) καθορίζει κανόνες πιστοποίησης που είναι αναγκαίοι για την έγκυρη πιστοποίηση και για την αποφυγή απάτης πρέπει να διασφαλισθεί ότι οι κανόνες και οι αρχές που εφαρμόζουν οι αρχές πιστοποίησης τρίτων χωρών παρέχουν εγγυήσεις τουλάχιστον ισοδύναμες προς αυτές της παρούσας οδηγίας.

(7) Οι υγειονομικοί όροι των ζώων και οι κτηνιατρικές πιστοποιήσεις πρέπει να προσαρμοστούν σύμφωνα με τις συνθήκες υγείας των ζώων της συγκεκριμένης χώρας, η οποία δεν είναι κράτος μέλος. Ως εκ τούτου, κρίνεται σκόπιμο να προβλεφθεί ένα υπόδειγμα πιστοποιητικού μόνο για το νωπό κρέας βοοειδών.

(8) Η οδηγία 93/119/ΕΚ του Συμβουλίου(6) απαιτεί το κτηνιατρικό πιστοποιητικό το οποίο συνοδεύει το κρέας που πρόκειται να εισαχθεί από τρίτες χώρες στην Ευρωπαϊκή Κοινότητα να περιλαμβάνει βεβαίωση η οποία να πιστοποιεί ότι τα ζώα σφάζονται υπό συνθήκες που προσφέρουν εγγυήσεις μη βάναυσης μεταχείρισης τουλάχιστον ισοδύναμες με τις προβλεπόμενες στην παρούσα οδηγία.

(9) Τα μέτρα που προβλέπονται από την παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Τα κράτη μέλη επιτρέπουν την εισαγωγή από την Νέα Καληδονία νωπού κρέατος βοοειδών σύμφωνα με τις απαιτήσεις του υγειονομικού πιστοποιητικού που καθορίζονται στο παράρτημα της παρούσας απόφασης.

2. Στην περίπτωση εισαγωγών νωπού κρέατος που αναφέρεται στην παράγραφο 1 και δεν προορίζεται για ανθρώπινη κατανάλωση, τα κράτη μέλη εξασφαλίζουν ότι πληρούνται οι ακόλουθες απαιτήσεις:

- οι όροι που αναφέρονται στην παράγραφο 1,

- οι όροι που καθορίζονται στην οδηγία 92/118/ΕΟΚ,

- οι όροι που καθορίζονται στην απόφαση 89/18/ΕΟΚ.

3. Το προαναφερόμενο πιστοποιητικό πρέπει να συνοδεύει την αποστολή και να είναι δεόντως συμπληρωμένο και υπογεγραμμένο.

Άρθρο 2

Η παρούσα απόφαση εφαρμόζεται στο κρέας των ζώων που έχουν σφαγεί από την 1η Νοεμβρίου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 17 Οκτωβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 302 της 31.12.1972, σ. 28.

(2) ΕΕ L 24 της 30.1.1998, σ. 31.

(3) ΕΕ L 62 της 15.3.1993, σ. 49.

(4) ΕΕ L 8 της 11.1.1989, σ. 17.

(5) ΕΕ L 13 της 16.1.1997, σ. 28.

(6) ΕΕ L 340 της 31.12.1993, σ. 21.

ΠΑΡΑΡΤΗΜΑ

>PIC FILE= "L_2001278EL.003902.TIF">

>PIC FILE= "L_2001278EL.004001.TIF">